DEHRA TAL-BELT Miktub minn Alfred Sant Kienet esperjenza sabiħa timxi mat-toroq tal-Belt ftit tal-jiem ilu, fil-fawra xemxija ta' tard filgħodu. It-toroq, speċjalment tar-Repubblika, kellhom kontinġent imdaqqas ta' nies jippassiġġaw. Il-ħwienet tal-merċa kienu miftuħa u r-restoranti qed iħejju s-servizz tagħhom għal klijenti li diġà bdew jinġabru. Wara l-ġimgħat ta' iżolament u prekawzjonijiet, dal-ftuħ – għalkemm għadu bogħod mir-rassa li drajna biha qabel – jagħti nifs ta' inkoraġġiment u ottimiżmu. Veru li kulħadd kien għadu… kif għandu jkun… liebes il-maskra. Dik issa saret parti mill-kostum modern… bħal ma kien il-velu u l-kappell mitt sena ilu jew aktar. L-importanti hu li n-nies tista' tibda toħroġ u tinġabar f'komunità. Mhux ta' b'xejn li d-dehra tal-Belt… li fl-aħħar żminijiet kienet saret qisha kunvent… reġgħet ħadet xejra ħajja, anki allegra. Bla dubju għenet ukoll f'dit-trasformazzjoni li tinsab għaddejja, l-inizjattiva tajba ħafna biex jiġi organizzat festivall ta' ward mal-belt kapitali. IĊ-ĊIVIL FEJN KIEN? Għaqdet il-kontroversja fl-aħħar ġimgħat, dwar x'ġara u ma ġarax meta f'San Vinċenz de Paule proġett biex tiġi modernizzata l-kċina li sservi lir-residenti anzjani kiber biex jinkludi l-bini ta' blokok ġodda. Ikkonċentrat l-aktar fuq ir-responsabbiltà ta' inkarigati politiċi… bħala ministri u segretarji parlamentari. Hekk għandu jkun. Huma jidħlu għall-kariga biex jassumu l-impenn li l-affarijiet isiru bil-galbu. Fin-nofs hemm flus il-poplu. Imma dan mhux biżżejjed. Il-ħidma publika ma ddurx biss madwar il-politiċi. Hemm ukoll il-membri tal-amministrazzjoni publika… dawk li konna nsejħulhom iċ-ċivil. Jinsabu fejn jinsabu biex jassiguraw li l-amministrazzjon qed issir kif imiss. Dmirhom ikun li jekk l-affarijiet mhumiex isiru skont il-proċeduri stabbiliti ta' governanza korretta, jiġbdu l-attenzjoni, jwissu, jipprotestaw, jagħmlu kull riżerva fuq xinhu jsir. Huma wkoll għandhom jaqgħu taħt l-iskrutinji meħtieġa. It-tbassir ekonomiku tal-Kummissjoni Ewropea għar-rebbiegħa 2021 jagħmillek il-qalb. Is-sitwazzjoni tista' tgħid ma' kullimkien fl-Unjoni Ewropea mistennija titjieb, u b'aktar milli kien mistenni sa ftit żmien ilu. Mhux l-anqas fil-każ ta' Malta. L-Ewropa – id-dinja kollha wara kollox – hi mixtieqa għal aħbarijiet tajba li jqawwu l-qalb. Ħaġa ċara madankollu li l-bxajjar mogħtija ma jridux ikunu magħmula mid-duħħan, maħsuba biss biex iqanqlu ottimiżmu. Żgur li ma jidhirx hekk fil-pronostki li għamlet il-Kummissjoni. Biss, xorta kulħadd irid iżomm saqajh mal-art. Anke skont l-aktar pronostki sbieħ, it-triq biex nerġgħu lura għal fejn konna sena u nofs għal sentejn ilu, ma tistax tkun faċli. Lanqas nistgħu neskludu li jseħħu żgarraturi waqt li nsegwu t-triq tat-titjib. B'xorti tajba, naħseb li kulħadd jew kważi jinsab attent għall-għajta – ottimiżmu iva, imma prudenza wkoll.